CELEX: 32021D1221(01)
Language: ga
Date: 2021-12-20 00:00:00
Title: Cinneadh ón gCoimisiún an 20 Nollaig 2021 maidir le bainistíocht airgeadais an tsásra árachais fhrithpháirtigh a bhunaítear faoi Rialachán (AE) 2021/695 ó Pharlaimint na hEorpa agus ón gComhairle le haghaidh gníomhaíochtaí faoin Seachtú Clár Réime, faoi Fhís 2020, faoi Fhís Eorpach agus faoi Chláir Euratom 2021/C 514 I/03

21.12.2021   
               
               
                  GA
               
               
                  Iris Oifigiúil an Aontais Eorpaigh
               
               
                  CI 514/6
               
            
         CINNEADH ÓN GCOIMISIÚN
         an 20 Nollaig 2021
         maidir le bainistíocht airgeadais an tsásra árachais fhrithpháirtigh a bhunaítear faoi Rialachán (AE) 2021/695 ó Pharlaimint na hEorpa agus ón gComhairle le haghaidh gníomhaíochtaí faoin Seachtú Clár Réime, faoi Fhís 2020, faoi Fhís Eorpach agus faoi Chláir Euratom
         (2021/C 514 I/03)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint don Chonradh ag bunú an Chomhphobail Eorpaigh do Fhuinneamh Adamhach,
         Ag féachaint do Rialachán (AE) 2021/695 ó Pharlaimint na hEorpa agus ón gComhairle an 28 Aibreán 2021 lena mbunaítear Fís Eorpach – an Clár Réime um Thaighde agus um Nuálaíocht, lena leagtar síos a rialacha maidir le rannpháirtíocht agus scaipeadh, agus lena n-aisghairtear Rialacháin (AE) Uimh. 1290/2013 agus (AE) Uimh. 1291/2013 (1) agus go háirithe Airteagal 37(2) de,
         Rialachán (Euratom) 2021/765 ón gComhairle an 10 Bealtaine 2021 lena mbunaítear Clár Taighde agus Oiliúna an Chomhphobail Eorpaigh do Fhuinneamh Adamhach don tréimhse 2021-2025 lena gcomhlánaítear Fís Eorpach – an Clár Réime um Thaighde agus um Nuálaíocht agus lena leasaítear Rialachán (Euratom) 2018/1563 (2), go háirithe Airteagal 9(5) de,
         De bharr an mhéid seo a leanas:
         
                     (1)
                  
                  
                     Is é is aidhm do shásra árachais fhrithpháirtigh (an “Sásra”) an riosca a chumhdach a ghabhann le suimeanna dlite nach ngnóthaítear ó na tairbhithe faoi Chinneadh Uimh. 1982/2006/CE ó Pharlaimint na hEorpa agus ón gComhairle (3) (an “Seachtú Clár Réime”), faoi Rialachán (AE) Uimh. 1291/2013 ó Pharlaimint na hEorpa agus ón gComhairle (4) (“Fís 2020”), faoi Rialachán (AE) 2021/695 (“Fís Eorpach”), faoi Chinntí 2006/976/Euratom (5), 2012/93/Euratom (6) ón gComhairle agus faoi Rialacháin (Euratom) 1314/2013 (7), 2018/1563 (8), 2021/765 (na “Cláir Euratom”). Tá an Coimisiún le rialacha sonracha a shocrú le haghaidh oibríocht an tSásra.
                  
               
                     (2)
                  
                  
                     Ar mhaithe le hoibriú éifeachtúil an tSásra agus ar mhaithe le faireachán agus maoirseacht a dhéanamh ar bhainistíocht fhónta airgeadais a idirbheart airgeadais, is gá bainisteoir a cheapadh le haghaidh an tSásra, arb é ba cheart a bheith ann seirbhís ainmnithe a bheidh freagrach as bainistíocht fhoriomlán a dhéanamh ar an Sásra, is gá bainisteoir sócmhainní airgeadais a cheapadh le haghaidh an tSásra a bheidh freagrach as bainistíocht na sócmhainní a chur chun feidhme agus is gá cuntasóir a cheapadh le haghaidh an tSásra.
                  
               
                     (3)
                  
                  
                     Chun dlíthiúlacht na mbeart a oibrítear laistigh den Sásra a áirithiú, is gá na cumhachtaí ábhartha a tharmligean ón gCoimisiún, nó laistigh de, chuig daoine a dhéanann cúraimí oifigeach údarúcháin trí tharmligean mar thoradh air sin. Ba cheart na hoifigigh údarúcháin trí tharmligean a bheith in ann na cumhachtaí ábhartha a fhotharmligean chuig oifigigh údarúcháin trí fhotharmligean i gcomhréir le Rialacha Inmheánacha an Choimisiúin (9).
                  
               
                     (4)
                  
                  
                     Chun trédhearcacht agus soiléireacht maidir le feidhmiú an tSásra a áirithiú, is gá rialacha a leagan síos maidir le róil agus freagrachtaí mionsonraithe sheirbhísí agus oifigigh údarúcháin trí tharmligean dhifriúla an Choimisiúin, mar aon leis na nósanna imeachta agus na rialacha lena rialaítear ranníocaíochtaí, torthaí agus idirghabhálacha an tSásra.
                  
               
                     (5)
                  
                  
                     I bhfianaise thimpeallacht na rátaí úis ísle nó diúltacha atá i réim i margaí airgeadais le roinnt blianta anuas, tá riosca ábharach ann maidir le tréimhsí ina bhféadfadh torthaí airgeadais diúltacha (lena n-áirítear táillí riaracháin agus baincéireachta, torthaí idirbheart agus luacháil sócmhainní) cumas an tSásra chun oibriú a chur i mbaol. Chun caomhnú a dhéanamh ar chumas an tSásra chun oibriú, d’fhéadfaí na táillí agus na costais sin a íoc ó fhoinsí eile seachas torthaí airgeadais an tSásra, torthaí airgeadais ba cheart a choimeád chun an riosca a ghabhann le suimeanna dlite nach ngnóthaítear ó na tairbhithe a chumhdach.
                  
               
                     (6)
                  
                  
                     Aon ioncam sannta inmheánach nó seachtrach a eascraíonn ó Chláir Réime um Thaighde agus um Nuálaíocht a bhí ann cheana nó atá ann faoi láthair, mar aon le hioncam ó aon chlár eile atá rannpháirteach sa Sásra, ba cheart é a úsáid, más gá, chun úis dhiúltacha, táillí riaracháin agus baincéireachta le haghaidh bhainistíocht an tSásra, torthaí idirbheart agus luacháil sócmhainní an tSásra a íoc, mar aon le hús ar riaráistí ar an toradh atá dlite do thairbhithe a íoc. Ba cheart a bheith in ann na foinsí sin a úsáid, más gá, chun oibleagáidí dlíthiúla agus conarthacha an Aontais a chomhlíonadh.
                  
               
                     (7)
                  
                  
                     Ós rud é go gcuirtear an Sásra in ionad an Chiste um Ráthaíocht Rannpháirtithe a bhunaítear le Rialachán (AE) Uimh. 1290/2013 ó Pharlaimint na hEorpa agus ón gComhairle (10), ba cheart Cinneadh C(2013) 9092 ón gCoimisiún (11) a aisghairm leis an gCinneadh seo agus an Cinneadh seo a chur ina ionad,
                  
               TAR ÉIS A CHINNEADH MAR A LEANAS:
         
            Airteagal 1
            
               1.   Cuireann an Coimisiún bainistíocht airgeadais agus riaracháin an tSásra faoi chúram Ard-Stiúrthóireacht an Taighde agus na Nuálaíochta (“AS RTD” nó “seirbhís ainmnithe”) maidir le gníomhaíochtaí faoin Seachtú Clár Réime, Fís 2020, Fís Eorpach agus Cláir Euratom.
            
            
               2.   Cuireann an Coimisiún cúraimí bhainisteoir sócmhainní airgeadais an tSásra faoi chúram Ard-Stiúrthóireacht an Bhuiséid.
            
            
               3.   Maidir le deighilt na gcúraimí agus na ndualgas idir an tseirbhís ainmnithe agus an bainisteoir sócmhainní airgeadais i ndáil leis an Sásra, leagfar an deighilt sin amach i gcomhaontú ar leibhéal seirbhíse i gcomhréir leis na feidhmeanna agus leis na freagrachtaí a leagtar amach sa Chinneadh seo.
            
         
         
            Airteagal 2
            Leagtar amach Rialacha agus Nósanna Imeachta an tSásra san Iarscríbhinn.
         
         
            Airteagal 3
            
               1.   Mar a thugtar le fios i Rialacha agus Nósanna Imeachta an tSásra a leagtar amach san Iarscríbhinn, tarmligeann an Coimisiún cumhachtaí chuig na hoifigigh údarúcháin chun údarú a dhéanamh ar idirghabhálacha ón Sásra agus ar ranníocaíochtaí a thabhairt ar ais do na tairbhithe.
            
            
               2.   Údaraíonn an Coimisiún na hoifigigh údarúcháin chéanna chun ioncam ón Sásra a chur chun feidhme faoin Seachtú Clár Réime, Fís 2020, Fís Eorpach agus Cláir Euratom.
            
            
               3.   Féadfaidh na hoifigigh údarúcháin trí tharmligean na cumhachtaí ábhartha a fhotharmligean i gcomhréir le Cinneadh C(2018)5120 ón gCoimisiún an 3 Lúnasa 2018 maidir le Rialacha Inmheánacha i ndáil le cur chun feidhme Bhuiséad ginearálta an Aontais Eorpaigh.
            
            
               4.   An chumhacht chun orduithe íocaíochta a údarú i ndáil le haistriú na ranníocaíochta a bhailigh OÚT chuig an Sásra agus chuig an mBainisteoir Sócmhainní ina dhiaidh sin, tarmligeann an Coimisiún an chumhacht sin chuig oifigeach údarúcháin trí tharmligean na seirbhíse ainmnithe. An chumhacht chun orduithe gnóthaithe a eisiúint chun cistí a aistriú ón mBainisteoir Sócmhainní chuig an Sásra chun a áirithiú go dtabharfar ranníocaíochtaí agus idirghabhálacha ar ais, tarmligeann an Coimisiún an chumhacht sin freisin chuig oifigeach údarúcháin trí tharmligean na seirbhíse ainmnithe. Féadfaidh oifigeach údarúcháin trí tharmligean na seirbhíse ainmnithe na cumhachtaí ábhartha a fhotharmligean chuig oifigigh údarúcháin trí fhotharmligean.
            
            
               5.   Ina ról mar bhainisteoir airgeadais agus riaracháin an tSásra, déanfaidh an tseirbhís ainmnithe, tar éis comhréireacht agus rialtacht na n-idirbheart a fhíorú, idirbhearta a d’údaraigh na hoifigigh údarúcháin trí tharmligean a bhailíochtú nó a dhiúltú. Sula mbailíochtaítear an t-idirbheart, féadfaidh an tseirbhís ainmnithe tuairim neamhcheangailteach a eisiúint maidir lena dheis. I gcás inar tuairim dhiúltach í, ní bhailíochtóidh an tseirbhís ainmnithe an t-idirbheart ach amháin má dheimhníonn an t-oifigeach údarúcháin trí tharmligean an t-idirbheart i scríbhinn agus go dtugann sé réasúnaíocht cheart leis sin.
            
         
         
            Airteagal 4
            Ceaptar oifigeach cuntasaíochta an Choimisiúin ina oifigeach cuntasaíochta ar an Sásra.
         
         
            Airteagal 5
            
               1.   I gcás ina measann an tseirbhís ainmnithe, i gcomhaontú leis an mbainisteoir sócmhainní airgeadais nach bhfuil cistí an tSásra leordhóthanach chun ranníocaíochtaí na dtairbhithe a thabhairt ar ais dóibh tráth a íoctar an t-iarmhéid, achtófar na bearta dá dtagraítear i mír 2 ar bhonn sealadach.
            
            
               2.   Aon toradh diúltach airgeadais, lena n-áirítear ús, glanchaillteanais réadaithe agus caillteanais luachála, táillí riaracháin agus bainc chun an Sásra a bhainistiú, amhail táillí idirbhirt, costais TF, táillí cuntais, táillí taisceánaigh, táillí iniúchóireachta seachtraí, costais, mar aon le hús ar riaráistí ar an toradh atá dlite do thairbhithe ach gan a bheith teoranta dóibh, féadfar iad a chumhdach le hioncaim shannta inmheánacha agus/nó sheachtracha a eascraíonn ó Chláir Réime um Thaighde agus um Nuálaíocht atá ann faoi láthair nó a bhí ann cheana, agus ó bhuiséid na gclár rannpháirteach. Ioncaim shannta inmheánacha a eascraíonn ó ghnóthuithe (ioncam ón mbliain airgeadais reatha agus ioncam a tugadh anonn faoi Airteagal 12(4)(b) den Rialachán Airgeadais (12)) chomh maith le hioncaim shannta sheachtracha atá ar fáil ó Chlár Réime um Thaighde a bhí ann cheana, úsáidfear ar dtús iad.
            
            
               3.   Ní úsáidfear na hacmhainní airgeadais dá dtagraítear i mír 2 chun idirghabhálacha an tSásra a mhaoiniú, ach amháin chun oibleagáidí conarthacha an údaráis deonúcháin ó chomhaontuithe deontais Fhís 2020 a síníodh cheana a chumhdach, i gcás go measann an tseirbhís ainmnithe, ar bhonn ráiteas airgeadais míosúil an tSásra, i gcomhaontú le cuntasóir an tSásra nach bhfuil na torthaí airgeadais leordhóthanach, nó i gcás inar lú ná EUR 15 mhilliún méid na nglantorthaí airgeadais atá ar fáil.
            
            
               4.   Aon aistriú chuig an Sásra a dhéantar faoi na bearta sealadacha a leagtar amach i mír 2, ní bheidh sé mar thoradh air go gcruthófar cúlchiste is mó ná EUR 60 milliún ag aon am áirithe.
            
         
         
            Airteagal 6
            Aisghairtear Cinneadh C(2013) 9092.
         
         
            Arna dhéanamh sa Bhruiséil, 20 Nollaig 2021.
            
               
                  Thar ceann an Choimisiúin
               
               Mariya GABRIEL
               
                  Comhalta den Choimisiún
               
            
         
         
            (1)  IO L 170, 12.5.2021, lch. 1.
         
            (2)  IO L 167, 12.5.2021, lch. 81.
         
            (3)  Cinneadh Uimh. 1982/2006/CE ó Pharlaimint na hEorpa agus ón gComhairle an 18 Nollaig 2006 a bhaineann le Seachtú Clár Réime an Chomhphobail Eorpaigh le haghaidh gníomhaíochtaí taighde, forbartha teicneolaíche agus taisealfa (2007-2013) (IO L 412, 30.12.2006, lch. 1).
         
            (4)  Rialachán (AE) Uimh. 1291/2013 ó Pharlaimint na hEorpa agus ón gComhairle an 11 Nollaig 2013 lena mbunaítear Fís 2020 - an Clár Réime um Thaighde agus Nuálaíocht (2014-2020) agus lena n-aisghairtear Cinneadh Uimh. 1982/2006/CE (IO L 347, 20.12.2013, lch. 104).
         
            (5)  Cinneadh ón gComhairle an 19 Nollag 2006 maidir leis an gClár Sonrach lena gcuirtear chun feidhme Seachtú Clár Réime an Chomhphobail Eorpaigh do Fhuinneamh Adamhach (Euratom) le haghaidh gníomhaíochtaí taighde agus oiliúna núicléiche (2007 go 2011) (2006/976/Euratom) (IO L 400, 30.12.2006, lch. 404).
         
            (6)  Cinneadh ón gComhairle an 19 Nollaig 2011 maidir le Clár Réime an Chomhphobail Eorpaigh do Fhuinneamh Adamhach le haghaidh gníomhaíochtaí taighde agus oiliúna núicléiche (2012 go 2013) (2012/93/Euratom) (IO L 47, 18.2.2012, lch. 25).
         
            (7)  Rialachán (Euratom) Uimh. 1314/2013 ón gComhairle an 16 Nollaig 2013 maidir le Clár Taighde agus Oiliúna an Chomhphobail Eorpaigh do Fhuinneamh Adamhach (2014-2018) lena gcomhlánaítear Fís 2020 – an Clár Réime um Thaighde agus Nuálaíocht (IO L 347, 20.12.2013, lch. 948).
         
            (8)  Rialachán (Euratom) Uimh. 2018/1563 ón gComhairle an 15 Deireadh Fómhair 2018 maidir le Clár Taighde agus Oiliúna an Chomhphobail Eorpaigh do Fhuinneamh Adamhach (2019-2020) lena gcomhlánaítear Fís 2020 – an Clár Réime um Thaighde agus um Nuálaíocht, agus lena n-aisghairtear Rialachán (Euratom) Uimh. 1314/2013 (IO L 262, 19.10.2018, lch. 1).
         
            (9)  Cinneadh C(2018) 5120 ón gCoimisiún an 3 Lúnasa 2018 maidir leis na Rialacha Inmheánacha i ndáil le cur chun feidhme bhuiséad ginearálta an Aontais Eorpaigh (roinn an Choimisiúin Eorpaigh) le cur faoi bhráid ranna an Choimisiúin.
         
            (10)  Rialachán (AE) Uimh. 1290/2013 ó Pharlaimint na hEorpa agus ón gComhairle an 11 Nollaig 2013 lena leagtar síos na rialacha maidir le rannpháirtíocht agus leathadh i “Fís 2020 - an Clár Réime um Thaighde agus Nuálaíocht (2014-2020)” agus lena n-aisghairtear Rialachán (CE) Uimh. 1906/2006 ( IO L 347, 20.12.2013, lch. 81).
         
            (11)  Cinneadh C(2013) 9092 ón gCoimisiún an 17 Nollaig 2013 maidir le bainistíocht airgeadais an chiste um ráthaíocht rannpháirtithe a bhunaítear faoi Rialachán (AE) Uimh. [1290/2013] ó Pharlaimint na hEorpa agus ón gComhairle agus lena leasaítear Cinneadh C(2005) 2992 ón gCoimisiún.
         
            (12)  Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).
      
      
         
            IARSCRÍBHINN
            
               Rialacha agus Nósanna Imeachta an tsásra árachais fhrithpháirtigh
            
            ÁBHAR
            
                        1.
                     
                     COMHTHÉACS
                     11
                  
                        1.2.
                     
                     Struchtúr buiséadach, costais a bhaineann leis an Sásra a bhainistiú agus gníomhaithe a bhaineann lena bhainistiú
                     11
                  
                        1.2.1.
                     
                     Struchtúr buiséadach sonrach an tSásra
                     11
                  
                        1.2.2.
                     
                     Oifigigh údarúcháin
                     11
                  
                        1.2.3.
                     
                     Seirbhís ainmnithe an Choimisiúin chun an Sásra a bhainistiú
                     12
                  
                        1.2.4.
                     
                     Oifigeach cuntasaíochta an tSásra
                     12
                  
                        1.2.5.
                     
                     An bainisteoir sócmhainní airgeadais
                     13
                  
                        1.2.6.
                     
                     Grúpa Idirsheirbhíse an tSásra Árachais Fhrithpháirtigh
                     13
                  
                        2.
                     
                     RANNÍOCAÍOCHT LEIS AN SÁSRA
                     13
                  
                        2.1.
                     
                     Nós Imeachta Uimh. 1 — Ranníocaíocht
                     13
                  
                        3.
                     
                     RANNÍOCAÍOCHTAÍ LEIS AN SÁSRA A THABHAIRT AR AIS
                     14
                  
                        3.1.
                     
                     Rialacha ginearálta
                     14
                  
                        3.2.
                     
                     Nós Imeachta Uimh. 2 – Tabhairt ar ais
                     14
                  
                        3.2.1.
                     
                     Nós Imeachta 2a – Aisíocaíocht iomlán leis na tairbhithe
                     14
                  
                        3.2.2.
                     
                     Nós Imeachta 2b – Aisíocaíocht iomlán leis an líne bhuiséid ábhartha
                     14
                  
                        3.2.3.
                     
                     Nós imeachta 2c – aisíocaíocht pháirteach leis na heintitis dhlítheanacha agus leis an líne bhuiséid ábhartha
                     14
                  
                        4.
                     
                     IDIRGHABHÁLACHA AN tSÁSRA (RÉAMHSHOCRUITHE)
                     15
                  
                        4.1.
                     
                     Réamhrá
                     15
                  
                        4.2.
                     
                     Nós imeachta Uimh. 3 – Idirghabháil an tSásra
                     15
                  
                        4.2.1.
                     
                     Nós imeachta 3a — Idirghabháil an tSásra i ngníomhaíochtaí leanúnacha (aistriú díreach chuig cuibhreannas)
                     15
                  
                        4.2.2.
                     
                     Nós imeachta 3b — Idirghabhálacha eile an tSásra (aistriú chuig an líne bhuiséid)
                     16
                  
                        5.
                     
                     CÓRAS CUNTASAÍOCHTA
                     17
                  
                        5.1.
                     
                     Cuntais bhliantúla
                     17
                  
                        5.2.
                     
                     Córas cuntasaíochta ríomhairithe
                     18
                  
                        5.3.
                     
                     Íocaíochtaí a fhorghníomhú
                     18
                  
                        5.4.
                     
                     Ioncam a bhailiú agus fiacha a ghnóthú
                     18
                  
                        5.5.
                     
                     Cuntais bhainc “GF01” a bhainistiú
                     18
                  
               RÉAMHRÁ
            
            Leagtar amach san Iarscríbhinn seo na Rialacha agus na Nósanna Imeachta um na seirbhísí ar fad a bhaineann le hoibríochtaí agus le bainistíocht an tsásra árachais fhrithpháirtigh (an “Sásra”).
            Tá feidhm ag naRialacha agus ag na Nósanna Imeachta seo maidir le gníomhaíochtaí a mhaoinítear faoin Seachtú Clár Réime (1) (“CR7”), Fís 2020 (2) (“F2020”), Fís Eorpach (3) (“FE”), agus Clár Taighde agus Oiliúna Euratom (4) (“Cláir Euratom”).
            Sa “Treoir maidir leis an Sásra”, beidh treoir chuimsitheach d’úsáideoirí le haghaidh baill foirne atá freagrach as gníomhaíochtaí faoi CR7, F2020, FE agus cláir Euratom a chur chun feidhme.
            1.   COMHTHÉACS
            
            1.2.   Struchtúr buiséadach, costais a bhaineann leis an Sásra a bhainistiú agus gníomhaithe a bhaineann lena bhainistiú
            
            1.2.1.   Struchtúr buiséadach sonrach an tSásra
            
            Cé nach bhfuil pearsantacht dhlítheanach ag an Sásra, tá struchtúr agus córas cuntasaíochta agus buiséadach aige (cód cuideachta “GF01”) atá neamhspleách ar struchtúr agus ar chóras an Choimisiúin (cód cuideachta “BG32”) nó chomhlachtaí eile an Aontais.
            1.2.2.   Oifigigh údarúcháin
            
            Is é an Coimisiún oifigeach údarúcháin an tSásra.
            Chun críoch an chinnidh seo, tuigtear gurb ionann iad seo a leanas agus “oifigigh údarúcháin trí tharmligean” (“OÚTanna”) le haghaidh oibríochtaí an tSásra, agus go bhfuil gach ceann díobh freagrach as an gcuid de bhuiséad CR7, F2020, FE nó de bhuiséad Chláir Euratom a chuireann sé chun feidhme:
            
                        —
                     
                     
                        Ard-Stiúrthóirí Ard-Stiúrthóireachtaí difriúla an Choimisiúin;
                     
                  
                        —
                     
                     
                        I gcás Chláir Euratom, Ard-Stiúrthóir AS RTD,
                     
                  
                        —
                     
                     
                        Stiúrthóirí na ngníomhaireachtaí feidhmiúcháin,
                     
                  
                        —
                     
                     
                        Sealbhóirí post coibhéiseach in eintitis a sanntar cúraimí a bhaineann le cur chun feidhme an bhuiséid dóibh, amhail Stiúrthóirí Feidhmiúcháin comhghnóthas nó comhlachtaí cistiúcháin ábhartha eile ar choinníoll go sanntar cúraimí a bhaineann le hoibríochtaí an tSásra i gcomhréir le hAirteagal 154 den Rialachán Airgeadais (5) agus go bhfuil siad faoi réir na gcoinníollacha maidir le rannpháirtíocht sa Sásra a leagtar amach san ionstraim lena sanntar cúraimí a bhaineann le cur chun feidhme an bhuiséid.
                     
                  Maidir leis an ranníocaíocht leis an Sásra dá bhforáiltear sna comhaontuithe deontais a bhainistíonn OÚTanna, tá na OÚTanna freagrach as an ranníocaíocht sin, ó gach réamh-mhaoiniú tosaigh, a choinneáil.
            Tá siad freagrach freisin as (i) ranníocaíochtaí leis an Sásra a thabhairt ar ais do na tairbhithe agus as (ii) idirghabhálacha an tSásra, lena n-áirítear íocaíochtaí agus gnóthuithe. Dá bhrí sin, is OÚTanna i gcóras cuntasaíochta “GF01” freisin iad.
            Leanfaidh siad de bheith freagrach go hiomlán as a áirithiú go n-úsáidtear i gceart na cistí a bhainistíonn siad agus go ndéantar go dlíthiúil agus go ceart an caiteachas a chuirtear faoina rialú.
            1.2.3.   Seirbhís ainmnithe an Choimisiúin chun an Sásra a bhainistiú
            
            Is í AS RTD, mar an tseirbhís ainmnithe, atá freagrach as an bhfaireachán agus as an maoirseacht i dtaca le bainistíocht fhónta airgeadais ar idirbhearta airgeadais an tSásra. Ní bhaineann sin an fhreagracht aonair atá ar na OÚTanna díobh.
            Déanfaidh an tseirbhís ainmnithe na nithe seo a leanas go háirithe:
            
                        —
                     
                     
                        ranníocaíochtaí tairbhithe a aistriú ón gcuntas sonrach seachbhuiséid “BG32” chuig an gcuntas bainc “GF01” (6);
                     
                  
                        —
                     
                     
                        ranníocaíochtaí a aistriú ón gcuntas bainc “GF01” chuig an mbainisteoir sócmhainní airgeadais;
                     
                  
                        —
                     
                     
                        faireachán a dhéanamh air go bhfuil go leor leachtachta sa chuntas bainc “GF01” chun bheith in ann freagairt go pras ar iarrataí ar ghnóthuithe agus ar idirghabhálacha;
                     
                  
                        —
                     
                     
                        an fhaisnéis uile a theastaíonn ó oifigeach cuntasaíochta an tSásra a sholáthar dó chun go mbeidh sé in ann a chúraimí a dhéanamh;
                     
                  
                        —
                     
                     
                        a áirithiú go ndéantar faireachán mionsonraithe ar mhéideanna a aistrítear chuig an mbainisteoir sócmhainní airgeadais nó a aistrítear uaidh agus go ndéantar obair leantach maidir leis na méideanna sin;
                     
                  
                        —
                     
                     
                        réamh-mheastachán a sholáthar go tréimhsiúil don bhainisteoir sócmhainní airgeadais maidir leis an sreabhadh ranníocaíochtaí agus torthaí, bunaithe ar an bhfaisnéis a sholáthraíonn na seirbhísí lena mbaineann, mar aon le haon fhaisnéis eile a theastaíonn go réasúnta ón mbainisteoir sócmhainní airgeadais chun a chúraimí a dhéanamh;
                     
                  
                        —
                     
                     
                        tuarascálacha ráithiúla a thabhairt do na OÚTanna maidir le staid airgeadais an tSásra;
                     
                  
                        —
                     
                     
                        faireachán a dhéanamh ar an gcás agus ar éabhlóid an tSásra lena chur ar a chumas don Choimisiún bearta maolaitheacha iomchuí a dhéanamh, más gá, chun go bhféadfaidh an Sásra leanúint dá idirghabhálacha chun leasanna airgeadais an Aontais a chosaint agus chun ranníocaíochtaí a thabhairt ar ais do na tairbhithe tráth a íoctar an t-iarmhéid;
                     
                  
                        —
                     
                     
                        a fhíorú ex-post gur choinnigh na OÚTanna an ranníocaíocht leis an Sásra mar ba cheart ó gach réamh-mhaoiniú tosaigh agus go bhfuil an ranníocaíocht dheireanach cothrom leis an gcéatadán a shonraítear sa chomhaontú deontais, céatadán a chuirtear i bhfeidhm ar an uasmhéid deontais a shonraítear sa chomhaontú deontais;
                     
                  
                        —
                     
                     
                        na hidirbhearta a d’údaraigh na hoifigigh údarúcháin trí tharmligean a bhailíochtú nó a dhiúltú, tar éis a gcomhlíontacht agus a rialtacht a fhíorú. I gcás easaontas maidir le deis idirbhirt, eisíonn an tseirbhís ainmnithe tuairim neamhcheangailteach roimh an mbailíochtú;
                     
                  
                        —
                     
                     
                        cathaoirleacht a dhéanamh ar Ghrúpa Idirsheirbhíse an tSásra dá dtagraítear i bpointe 1.2.6;
                     
                  
                        —
                     
                     
                        •a áirithiú go bhfuil ábhar na Treorach maidir leis an Sásra cothrom le dáta;
                     
                  
                        —
                     
                     
                        •cúnamh a thabhairt d’oifigigh airgeadais an OÚT ábhartha.
                     
                  1.2.4.   Oifigeach cuntasaíochta an tSásra
            
            Déanann oifigeach cuntasaíochta an tSásra an ról i gcomhréir leis na prionsabail a leagtar amach sa “Chairt maidir le cúraimí agus freagrachtaí oifigeach cuntasaíochta an Choimisiúin” (7).
            Is cuid de chóras cuntasaíochta an Choimisiúin é córas sonrach cuntasaíochta an tSásra. Ní hionann, áfach, a chuntasaíocht agus cuntasaíocht bhuiséad ginearálta an Aontais.
            An tseirbhís ainmnithe agus an bainisteoir sócmhainní airgeadais dá dtagraítear i bpointe 1.2.5, soláthraíonn siad an fhaisnéis uile is gá chun na cuntais a chur i dtoll a chéile d’oifigeach cuntasaíochta an tSásra, cuntais nach mór dóibh seasamh fíor agus cothrom a thabhairt ar shócmhainní agus ar dhliteanais an tSásra. Féadfaidh oifigeach cuntasaíochta an tSásra an fhaisnéis a fhaightear a fhíorú agus seiceálacha breise a mheastar is gá a dhéanamh sula gcuirfidh sé a shíniú leis na cuntais. Féadfaidh oifigeach cuntasaíochta an tSásra forchoimeádais a léiriú agus sonróidh sé cineál agus raon feidhme na bhforchoimeádas sin.
            1.2.5.   An bainisteoir sócmhainní airgeadais
            
            Is í Ard-Stiúrthóireacht an Bhuiséid (AS an Bhuiséid), mar bhainisteoir sócmhainní airgeadais, a bhainistíonn sócmhainní an tSásra i gcomhréir leis an gcomhaontú ar leibhéal seirbhíse a thugann sí i gcrích leis an tseirbhís ainmnithe.
            Bunófar leis an gcomhaontú sin ar leibhéal seirbhíse an caidreamh idir an tseirbhís ainmnithe agus an bainisteoir sócmhainní airgeadais mar aon le rialacha infheistíochta an tSásra d’fhonn an chothromaíocht cheart a bhaint amach idir leibhéal inghlactha riosca infheistíochta agus inmharthanacht fhadtéarmach airgeadais an tSásra (8).
            Déanfaidh an bainisteoir sócmhainní airgeadais faireachán ar na cistí i gcomhréir leis na rialacha a leagtar amach sa chomhaontú ar leibhéal seirbhíse agus tuairisceoidh sé don tseirbhís ainmnithe aon fhaisnéis ábhartha a bhaineann lena sainordú.
            1.2.6.   Grúpa Idirsheirbhíse an tSásra Árachais Fhrithpháirtigh
            
            Is éard atá i nGrúpa Idirsheirbhíse an tSásra Árachais Fhrithpháirtigh na hArd-Stiúrthóirí, na Gníomhaireachtaí Feidhmiúcháin agus na Comhghnóthais a bhfuil baint acu le hoibríochtaí an tSásra. Áirítear ar a chomhaltaí freisin ionadaí do Sheirbhís Dlí an Choimisiúin, do AS BUDG agus don tSeirbhís Choiteann um Thacaíocht Dlí.
            Déanann an tseirbhís ainmnithe cathaoirleacht ar Ghrúpa Idirsheirbhíse an tSásra Árachais Fhrithpháirtigh. Tá ról comhairleach aige.
            2.   RANNÍOCAÍOCHT LEIS AN SÁSRA
            
            I gcomhréir leis an gcomhaontú deontais ábhartha, coinneofar an ranníocaíocht ón réamh-mhaoiniú tosaigh ina hiomláine. Má mhéadaítear méid an deontais ón Aontas trí leasú, cuirfear coinneáil bhreise chomhfhreagrach i bhfeidhm mar ranníocaíocht leis an Sásra (9)..
            2.1.   Nós Imeachta Uimh. 1 — Ranníocaíocht
            
            Céim 1
            Nuair a thugtar comhaontú deontais chun críche, coinníonn an OÚT an céatadán ranníocaíochta ón réamh-mhaoiniú, mar a shonraítear sa chomhaontú deontais.
            Cuireann an gníomhaire tionscanta airgeadais ábhartha ordú íocaíochta (10) (“OÍ”) réamh-mhaoinithe isteach ina chóras cuntasaíochta féin. Déanann an gníomhaire tionscanta airgeadais ábhartha an chuid de mhéid an OÍ sin atá beartaithe le haghaidh an tSásra a chlárú i gcuntas sonrach seachbhuiséid ina chóras cuntasaíochta féin.
            Leanann an OÍ an nós imeachta ábhartha um údarúchán agus forghníomhaíonn an t-oifigeach cuntasaíochta ábhartha é (11).
            Céim 2
            Aistríonn an tseirbhís ainmnithe na ranníocaíochtaí iomlána carnacha go rialta ó na cuntais shonracha sheachbhuiséid chuig an gcóras cuntasaíochta “GF01” (12) trí bhíthin OÍ.
            Seiceálann gníomhaire fíoraithe airgeadais an OÍ, údaraíonn OÚFT na seirbhíse ainmnithe é agus forghníomhaíonn oifigeach cuntasaíochta an Choimisiún é.
            Céim 3
            Údaraíonn an tseirbhís ainmnithe, trí bhíthin OÍ, aistriú na ranníocaíochtaí ón gcóras cuntasaíochta “GF01” chuig bainisteoir sócmhainní airgeadais an tSásra agus áirithíonn sí go bhfuil leachtacht leordhóthanach sa chuntas bainc “GF01” chun freagairt d’iarrataí ar thorthaí agus ar idirghabhálacha.
            Seiceálann gníomhaire fíoraithe airgeadais an OÍ sin, údaraíonn OÚT na seirbhíse ainmnithe é agus forghníomhaíonn oifigeach cuntasaíochta an tSásra é.
            Fíoraíonn an tseirbhís ainmnithe ex-post gur ríomh agus gur choinnigh an OÚT an ranníocaíocht leis an Sásra ón réamh-mhaoiniú tosaigh go ceart. Má bhraitear earráid, tugann an tseirbhís ainmnithe fógra don OÚT freagrach a cheartaíonn an méid.
            3.   RANNÍOCAÍOCHTAÍ LEIS AN SÁSRA A THABHAIRT AR AIS
            
            3.1.   Rialacha ginearálta
            
            Faoi Airteagal 37(4) de Rialachán (AE) 2021/695, ní mór an ranníocaíocht a aistrítear chuig an Sásra a thabhairt ar ais do na tairbhithe tráth a íoctar an t-iarmhéid. Cuimsítear sa mhéid atá le tabhairt ar ais ús ar riaráistí na coinneála, más infheidhme, ach ní chuimsítear ann úis a ghineann an Sásra.
            Mura dtugann an ríomh ar íocaíocht an iarmhéid údar cuí le haon chuid den ranníocaíocht tosaigh nó cuid di a aisíoc, tá an ranníocaíocht ina hiomláine, nó an chuid ábhartha di, le tabhairt ar ais don líne bhuiséid ábhartha ónar údaraíodh an gealltanas tosaigh.
            3.2.   Nós Imeachta Uimh. 2 – Tabhairt ar ais
            
            Tabharfar na ranníocaíochtaí ar ais i gcomhréir leis na trí nós imeachta seo a leanas:
            3.2.1.   Nós Imeachta 2a – Aisíocaíocht iomlán leis na tairbhithe
            
            Má thugann an ríomh ar íocaíocht an iarmhéid údar cuí leis an ranníocaíocht tosaigh a aisíoc ina hiomláine, íocann an OÚT ábhartha an ranníocaíocht leis na tairbhithe trí chomhordaitheoir na gníomhaíochta.
            Tionscnaíonn an gníomhaire tionscanta airgeadais, sa chóras cuntasaíochta ABAC (13)“GF01”, OÍ i bhfabhar chomhordaitheoir na gníomhaíochta. Seiceálann gníomhaire fíoraithe airgeadais an OÍ, údaraíonn an OÚT é, bailíochtaíonn an tseirbhís ainmnithe in ABAC SAP (14)é agus forghníomhaíonn oifigeach cuntasaíochta an tSásra é.
            Má bhraitear earráid, diúltaíonn an tseirbhís ainmnithe an t-idirbheart in ABAC SAP agus tugann sí fógra don OÚT ábhartha.
            3.2.2.   Nós Imeachta 2b – Aisíocaíocht iomlán leis an líne bhuiséid ábhartha
            
            Mura dtugann an ríomh ar íocaíocht an iarmhéid, tar éis ceanglais an chomhaontaithe deontais ábhartha a chur san áireamh, údar cuí le haon chuid den ranníocaíocht tosaigh a aisíoc leis na tairbhithe, íocann an OÚT ábhartha an ranníocaíocht ina hiomláine leis an líne bhuiséid óna ndearnadh an íocaíocht tosaigh.
            Chuige sin, údaraíonn an OÚT ábhartha ordú gnóthaithe (“OG”) in aghaidh an tSásra ina chóras cuntasaíochta. Tráth a bhailíochtaíonn an t-oifigeach cuntasaíochta ábhartha an OG, tionscnaíonn an gníomhaire tionscanta OÍ sa chóras cuntasaíochta GF01.
            Tionscnaíonn an gníomhaire tionscanta airgeadais, sa chóras cuntasaíochta ABAC “GF01”, OÍ i bhfabhar na líne buiséid óna ndearnadh an íocaíocht tosaigh. Seiceálann gníomhaire fíoraithe airgeadais an OÍ, údaraíonn an OÚT é, bailíochtaíonn an tseirbhís ainmnithe in ABAC SAP é agus forghníomhaíonn oifigeach cuntasaíochta an tSásra é.
            Má bhraitear earráid, diúltaíonn an tseirbhís ainmnithe an t-idirbheart in ABAC SAP agus tugann sí fógra don OÚT ábhartha.
            3.2.3.   Nós imeachta 2c – aisíocaíocht pháirteach leis na heintitis dhlítheanacha agus leis an líne bhuiséid ábhartha
            
            Má thugann an ríomh ar íocaíocht an iarmhéid údar cuí leis an ranníocaíocht tosaigh a aisíoc go páirteach leis na tairbhithe, aisíocann an OÚT ábhartha an méid páirteach le comhordaitheoir na gníomhaíochta.
            Íocann an OÚT ábhartha an méid atá fágtha leis an líne bhuiséid óna ndearnadh an íocaíocht tosaigh.
            Chuige sin, údaraíonn an OÚT ábhartha OG in aghaidh an tSásra ina chóras cuntasaíochta. Tráth a údaraíonn an t-oifigeach cuntasaíochta ábhartha an OG, tionscnaíonn an gníomhaire tionscanta dhá OÍ sa chóras cuntasaíochta ABAC GF01. Ceann amháin i bhfabhar na líne buiséid, ceann eile i bhfabhar chomhordaitheoir na gníomhaíochta. Seiceálann gníomhaire fíoraithe airgeadais an dá OÍ, údaraíonn an OÚT iad, bailíochtaíonn an tseirbhís ainmnithe in ABAC SAP iad agus forghníomhaíonn oifigeach cuntasaíochta an tSásra iad.
            Má bhraitear earráid, diúltaíonn an tseirbhís ainmnithe an t-idirbheart in ABAC SAP agus tugann sí fógra don OÚT ábhartha.
            4.   IDIRGHABHÁLACHA AN tSÁSRA (RÉAMHSHOCRUITHE)
            
            4.1.   Réamhrá
            
            Má mhainníonn tairbhí (lena n-áirítear an comhordaitheoir), – is é sin, nach n-íocann sé an méid a leagtar síos ar an nóta dochair ina iomláine nó cuid de faoin dáta dlite – agus in éagmais ráthaíochtaí nó fritháirimh eile a d’fhéadfadh a bheith ann, déanann an OÚT ábhartha a mhachnamh ar thús a chur le hidirghabháil de chuid an tSásra i gcomhréir leis na forálacha conarthacha ábhartha (CR7, F2020, Clár Euratom nó FE). Ní dhéanann idirghabhálacha an tSásra difear d’aon smachtbhanna nó d’aon bheart riaracháin a d’fhéadfaí a fhorchur ar an eintiteas dlítheanach mainneachtana faoin Rialachán Airgeadais.
            Seachas i gcás ina ndíorthaítear idirghabhálacha an tSásra ó fhoráil chonarthach den chomhaontú deontais F2020, mura bhfuil an toradh airgeadais a ghineann an Sásra leordhóthanach chun an mhainneachtain a chumhdach, ní fhéadfaidh an Sásra idirghabháil a dhéanamh agus ní mór don Choimisiún, an ghníomhaireacht feidhmiúcháin, an comhghnóthas nó an comhlacht de chuid an Aontais lena mbaineann, an méid dlite a ghnóthú go díreach ón tairbhí nó, más féidir, óna eintiteas cleamhnaithe/ó thríú páirtí atá nasctha leis.
            Ní féidir tús a chur le hidirghabháil de chuid an tSásra sna cásanna seo a leanas:
            
                        —
                     
                     
                        i gcás OGanna a eisítear tar éis íoc an iarmhéid;
                     
                  
                        —
                     
                     
                        i gcás OGanna a eisítear chun damáistí leachtaithe agus/nó pionóis airgeadais atá dlite d’eintiteas dlítheanach a ghnóthú.
                     
                  Má eisíonn an OÚT ábhartha, tar éis íoc an iarmhéid, OG in aghaidh an chomhordaitheora le haghaidh méideanna réamh-mhaoinithe nár dáileadh, le haghaidh íocaíochtaí eatramhacha nó le haghaidh íocaíochtaí an iarmhéid, ní dhéanfaidh an Sásra idirghabháil.
            4.2.   Nós imeachta Uimh. 3 – Idirghabháil an tSásra
            
            4.2.1.   Nós imeachta 3a — Idirghabháil an tSásra i ngníomhaíochtaí leanúnacha (aistriú díreach chuig cuibhreannas)
            
            I gcás ina bhfoirceanntar tairbhí (lena n-áirítear an comhordaitheoir) an chuibhreannais le linn gníomhaíocht leanúnach (“tairbhí mainneachtana”), agus i gcás nach ndéanann an tairbhí mainneachtana méideanna a fuair sé go míchuí a aisíoc leis an gcuibhreannas, déanfaidh an Sásra idirghabháil trí na méideanna sin a íoc leis an gcomhordaitheoir (i gcás inarb é an tairbhí mainneachtana an comhordaitheoir, íocfaidh an Sásra an méid atá dlite ón eintiteas sin leis an gcomhordaitheoir nua), má chomhlíontar na coinníollacha carntha seo a leanas:
            
                        (a)
                     
                     
                        tá an ghníomhaíocht fós ar siúl (15);
                     
                  
                        (b)
                     
                     
                        measann an OÚT ábhartha go bhfuil gá leis an idirghabháil agus go bhfuil sí tráthúil chun go mbeidh an cuibhreannas in ann an ghníomhaíocht a chríochnú go rathúil;
                     
                  
                        (c)
                     
                     
                        comhaontaíonn an chuid eile den chuibhreannas an ghníomhaíocht a chur chun feidhme, gníomhaíocht a bhfuil na cuspóirí céanna ag gabháil léi;
                     
                  
                        (d)
                     
                     
                        sínítear leasú ar an gcomhaontú deontais lena bhfoirceanntar an tairbhí mainneachtana (nó an comhordaitheoir);
                     
                  
                        (e)
                     
                     
                        más é an tairbhí mainneachtana an comhordaitheoir, ceaptar comhordaitheoir nua le comhaontú na dtairbhithe atá fágtha.
                     
                  Is é an OÚT ábhartha atá freagrach as comhlíonadh na gcoinníollacha sin a fhíorú.
            Níl feidhm ag an nós imeachta seo maidir le méideanna réamh-mhaoinithe nó íocaíochtaí eatramhacha nár dháil an comhordaitheoir.
            Chun fíorú agus faireachán a dhéanamh ar chomhréireacht, ar rialtacht agus ar dheis an idirbhirt, rialaíonn an tseirbhís ainmnithe comhlíonadh na gcoinníollacha sin agus diúltaíonn sí an t-idirbheart mura gcomhlíontar na coinníollacha. I gcás go ndiúltaíonn an tseirbhís ainmnithe an t-idirbheart, tugann sé fógra faoi na cúiseanna don OÚT ábhartha. Má mheasann an tseirbhís ainmnithe nach gcomhlíontar an coinníoll faoi (b), eiseoidh sí tuairim neamhcheangailteach trí nóta a chuirtear faoi bhráid an OÚT. I gcás go n-easaontaíonn an OÚT, deimhníonn sé a sheasamh i scríbhinn i bhfreagra réasúnaithe.
            I gcás gach idirghabhála, féadfaidh an tseirbhís ainmnithe rochtain ar chomhaid riaracháin agus airgeadais a iarraidh.
            Céim 1
            Tionscnaíonn gníomhaire tionscanta airgeadais an OÚT ábhartha OÍ i bhfabhar an chomhordaitheora (nó an chomhordaitheora nua) sa chóras cuntasaíochta “GF01” le haghaidh an mhéid a fuair an tairbhí mainneachtana go míchuí. Seiceálann gníomhaire fíoraithe airgeadais an OÍ, údaraíonn an OÚT ábhartha é agus, má bhailíochtaíonn an tseirbhís ainmnithe in ABAC SAP é, forghníomhaíonn oifigeach cuntasaíochta an tSásra é.
            Ó thaobh an dlí de, is é an Coimisiún, an ghníomhaireacht feidhmiúcháin, an comhghnóthas, nó an comhlacht cistiúcháin eile lena mbaineann, a dhéanfaidh an íocaíocht cé gurb é oifigeach cuntasaíochta an tSásra a dhéanfaidh í tríd an gcuntas “GF01”.
            Céim 2
            Ag an am céanna, tionscnaíonn gníomhaire tionscanta airgeadais an OÚT ábhartha OG in ainm an Choimisiúin, na gníomhaireachta feidhmiúcháin, an chomhghnóthais nó an chomhlachta cistiúcháin eile in aghaidh an tairbhí mainneachtana sa chóras cuntasaíochta “GF01” agus ní mór dó cuntas bainc an tSásra a lua. Seiceálann gníomhaire fíoraithe airgeadais an OG ansin, údaraíonn an OÚT ábhartha é agus, má bhailíochtaíonn an tseirbhís ainmnithe in ABAC SAP é, forghníomhaíonn oifigeach cuntasaíochta an tSásra é, áirithíonn an t-oifigeach sin freisin go ndéantar obair leantach air.
            Má fhógraíonn an tairbhí mainneachtana féimheacht, dócmhainneacht nó go bhfuil sé ag díscaoileadh nó ag dul faoi leachtú, ní mór don OÚT ábhartha dearbhú fiachais a chur chuig an leachtaitheoir a luaithe is féidir (16). Ní mór don OÚT ábhartha an nóta dochair comhfhreagrach a chur chuig an leachtaitheoir freisin.
            4.2.2.   Nós imeachta 3b — Idirghabhálacha eile an tSásra (aistriú chuig an líne bhuiséid)
            
            Tá feidhm ag an nós imeachta seo maidir leis na cásanna seo a leanas, i gcás nach n-íoctar nótaí dochair a leagadh síos:
            
                        a)
                     
                     
                        tairbhí (lena n-áirítear an comhordaitheoir (17)) a fhoirceanntar sula n-íoctar an t-iarmhéid, i gcásanna nach bhfuil feidhm ag nós imeachta 3a maidir leo;
                     
                  
                        b)
                     
                     
                        comhordaitheoir a fhoirceanntar sula n-íoctar an t-iarmhéid toisc nár dháil an comhordaitheoir an íocaíocht réamh-mhaoinithe nó aon íocaíocht eatramhach ar na tairbhithe eile sa chuibhreannas;
                     
                  
                        c)
                     
                     
                        tá fiach ann mar thoradh ar “íocaíocht dhiúltach an iarmhéid”.
                     
                  Céim 1
            Eisíonn an OÚT ábhartha OG in aghaidh an tairbhínó an chomhordaitheora ina chóras cuntasaíochta chun an méid atá dlite a ghnóthú (i gcomhréir leis an gcomhaontú deontais ábhartha).
            Céim 2
            Mura n-aisíoctar an nóta dochair ina iomláine nó cuid de faoin sprioc-am a shonraítear agus mura bhfuil fritháireamh iomlán nó páirteach indéanta ag an oifigeach cuntasaíochta ábhartha, ní mór don oifigeach cuntasaíochta sin an OÚT ábhartha a chur ar an eolas.
            Tionscnaíonn, fíoraíonn agus údaraíonn an OÚT ábhartha OÍ sa chóras cuntasaíochta “GF01” chun iomlán an nóta dochair atá fós le híoc a íoc nó cuid de a íoc. Ansin, má bhailíochtaíonn an tseirbhís ainmnithe an OÍ in ABAC SAP, forghníomhaíonn oifigeach cuntasaíochta an tSásra é.
            Céim 3
            Ag an am céanna, tionscnaíonn, fíoraíonn agus údaraíonn an OÚT ábhartha OG in aghaidh an tairbhí mainneachtana sa chóras cuntasaíochta “GF01”. Ansin, má bhailíochtaíonn an tseirbhís ainmnithe an OG in ABAC SAP, forghníomhaíonn oifigeach cuntasaíochta an tSásra é agus áirithíonn an t-oifigeach sin go ndéantar obair leantach air agus go ndéantar na bearta a shonraítear sa Rialachán Airgeadais chun a áirithiú go ngnóthaítear an méid atá dlite.
            Gineann an OÚT ábhartha nóta dochair nua in ainm an Choimisiúin, na gníomhaireachta feidhmiúcháin, an cheannghnóthais nó an chomhlachta cistiúcháin eile lena mbaineann, i bhfabhar an tSásra, nóta a chuirtear in ionad an chéad nóta dochair agus cloítear leis an dáta íocaíochta agus an ráta úis céanna agus cuirtear an féichiúnaí ar an eolas i gceart.
            Má íocann an tairbhí an nóta dochair, íoctar na cistí leis an gcuntas bainc “GF01” mar aon leis an ús ar riaráistí atá fabhraithe.
            Mura n-íocann an tairbhí an nóta dochair, d’fhéadfadh sé go mbeadh roghanna eile ann chun na cistí atá i gceist a ghnóthú, amhail méideanna atá dlite a fhritháireamh, eintitis chleamhnaithe an tairbhí a chur faoi dhliteanas (18) nó gnóthú forfheidhmithe a dhéanamh, más infheidhme (19), nó, i gcás comhlachtaí cistiúcháin, aon bheart iomchuí eile a ndéantar foráil maidir leis i gcomhréir lena rialacha agus lena nósanna imeachta.
            Maidir le céimeanna (2) agus (3): chun fíorú agus faireachán a dhéanamh ar chomhréireacht agus ar rialtacht an idirbhirt (OÍ agus OG), féadfaidh an tseirbhís ainmnithe rochtain ar chomhaid riaracháin agus airgeadais a iarraidh. Má bhraitear earráid, diúltaíonn an tseirbhís ainmnithe an t-idirbheart agus tugann sí fógra don OÚT ábhartha.
            Nótaí a ghabhann le caibidil 4.2
            
                        1.
                     
                     
                        Agus prionsabal na bainistíochta fónta airgeadais á chur i bhfeidhm, agus chun leasanna airgeadais an Aontais a chosaint, ba cheart don OÚT a fhíorú ar chomhlíon an cuibhreannas nó a chomhaltaí a n-oibleagáid go tráthúil (de réir an chomhaontaithe deontais/an chomhaontaithe deontais anótáilte) maidir leis an gCoimisiún a chur ar an eolas faoi neamhdháileadh an réamh-mhaoinithe nó na híocaíochta eatramhaí a dhéanann an comhordaitheoir. Go háirithe, a luaithe a fhaigheann an OÚT ábhartha faisnéis den sórt sin, ba cheart dó aon bheart is féidir a dhéanamh láithreach chun aon íocaíocht bhreise leis an gcomhordaitheoir mainneachtana a chur ar fionraí. Ba cheart don OÚT ábhartha a mheas an gá aon mhoill eile a cuireadh ar an bhfaisnéis sin, arb í is cúis le risíocht airgeadais eile ó thaobh bhuiséad an Aontais de (i.e. íocaíocht bhreise), a chur i leith chomhaltaí an chuibhreannais.
                     
                  
                        2.
                     
                     
                        I gcás ina dtuairiscíonn comhaltaí an chuibhreannais an neamhdháileadh le moill mhíchuí, chun idirghabháil an tSásra a ghníomhachtú, ní mór don OÚT dearbhú réasúnach a fháil nach ndearna an comhordaitheoir aon chineál comhaontaithe dhéthaobhaigh nó iltaobhaigh le haon cheann de na tairbhithe neamhíoctha, go háirithe chun aon chuid den mhéid atá i gceist a laghdú nó a fhritháireamh nó a chúiteamh. Féadfaidh an OÚT cruthúnas ar aistriú nó ar fháltas a iarraidh ar an gcomhordaitheoir agus/nó ar na tairbhithe.
                     
                  
                        3.
                     
                     
                        Infheidhme maidir le 4.2.2 agus leis sin amháin. I gcás ina bhfógraíonn an tairbhí féimheacht, dócmhainneacht nó go bhfuil sé ag díscaoileadh nó ag dul faoi leachtú, tionscnóidh an Coimisiún, an ghníomhaireacht feidhmiúcháin, an comhghnóthas nó OÚT comhlachta cistiúcháin eile, tionscnóidh siad idirghabháil de chuid an tSásra láithreach roimh an sprioc-am a shonraítear ar an nóta dochair (céim 1). Má eisíodh an OG in “GF01” nó más féidir é a eisiúint roimh cibé sprioc-am is ábhartha, níor cheart ach an nóta dochair a chomhfhreagraíonn don OG sin a chur chuig an tairbhí, mar aon le cóip chuig an leachtaitheoir, in ainm an Choimisiúin, na gníomhaireachta feidhmiúcháin, an chomhghnóthais nó comhlachta cistiúcháin eile lena mbaineann agus ba cheart é a bheith i bhfabhar an tSásra.
                     
                  In aon chás, ní dhéanfar aon íocaíocht eile leis an gcomhordaitheoir go dtí go réiteofar an cás.
            5.   CÓRAS CUNTASAÍOCHTA
            
            5.1.   Cuntais bhliantúla
            
            Ní mór do na cuntais na rialacha is infheidhme a chomhlíonadh. a bheith cruinn, cuimsitheach agus léargas fírinneach cóir a thabhairt ar shócmhainní an tSásra, ar an staid airgeadais agus ar olltoradh na bliana airgeadais.
            Leagann oifigeach cuntasaíochta an tSásra na nósanna imeachta cuntasaíochta agus cairt na gcuntas amach.
            5.2.   Córas cuntasaíochta ríomhairithe
            
            Tarraingíonn oifigeach cuntasaíochta an tSásra sonraíochtaí feidhmiúla an bhogearra cuntasaíochta suas agus áirithíonn sé go gcomhlíonann siad na rialacha agus na cleachtais chuntasaíochta sula gcuirtear an córas sin i bhfeidhm.
            Úsáideann na OÚTanna agus an tseirbhís ainmnithe córas lárnach ABAC WORKFLOW chun íocaíochtaí a dhéanamh, ioncam a bhailiú agus fiacha a ghnóthú. Úsáidtear córas ABAC SAP-ACCOUNTING chun na cuntais a choimeád, a ullmhú agus a thíolacadh.
            Ní mór don chóras cuntasaíochta agus do na nósanna imeachta cuntasaíochta a úsáidtear nósanna imeachta atá sonrach don Sásra, a dtugtar tuairisc orthu i ranna 2, 3 agus 4 den Iarscríbhinn seo, a chur san áireamh.
            5.3.   Íocaíochtaí a fhorghníomhú
            
            Déanann oifigeach cuntasaíochta an tSásra íocaíochtaí laistigh de theorainneacha na gcistí atá ar fáil.
            Ní fhéadfaidh oifigeach cuntasaíochta an tSásra íocaíochtaí a dhéanamh trí bhíthin aistriú bainc ach amháin má chuirtear sonraí bainc agus deimhniú céannachta an tairbhí (nó athruithe air) i mbunachar sonraí tríú páirtí lárnach an Choimisiúin roimh ré.
            5.4.   Ioncam a bhailiú agus fiacha a ghnóthú
            
            Tá oifigeach cuntasaíochta an tSásra freagrach as na OGanna a tharraingíonn an OÚT ábhartha suas agus gníomhaíonn sé le dícheall cuí chun a áirithiú go mbailítear iad.
            Mura n-aisíoctar fiacha faoin sprioc-am a shonraítear ar an nóta dochair, cuireann oifigeach cuntasaíochta an tSásra an nós imeachta gnóthaithe réamhdhlíthíochta i bhfeidhm trí mheabhrúcháin agus litreacha fógra fhoirmiúil a chur chuig an bhféichiúnaí.
            Ríomhann agus gnóthaíonn oifigeach cuntasaíochta an tSásra an t-ús ar riaráistí atá dlite i gcomhréir leis na forálacha a chuimsítear sa nóta dochair.
            Más gá, féadfaidh oifigeach cuntasaíochta an tSásra an fiach a ghnóthú trína fhritháireamh nó trí ráthaíocht a taisceadh roimh ré a ghairm (i gcás gníomhaíochtaí CR7), tar éis an OÚT ábhartha agus an tairbhí mainneachtana a chur ar an eolas.
            Mura ngnóthaítear na fiacha tríd an nós imeachta réamhdhlíthíochta, déanann oifigeach cuntasaíochta an tSásra ceann díobh seo a leanas:
            
                        —
                     
                     
                        iarrann sé ar an OÚT ábhartha cinneadh infheidhmithe a ullmhú i gcomhréir le hAirteagal 100 den Rialachán Airgeadais nó
                     
                  
                        —
                     
                     
                        mura féidir an OG a chur ar bhonn foirmiúil mar chinneadh infheidhmithe, iarrann sé ar sheirbhís ábhartha an Choimisiúin ordú forfheidhmithe a fháil trí mhodh breithiúnach, má tá sé sin i gcomhréir leis na Rialacha Inmheánacha (20).
                     
                  Féadfaidh oifigeach cuntasaíochta an tSásra am breise a dheonú don fhéichiúnaí le haghaidh íocaíochta, má gheallann an féichiúnaí an t-ús ar riaráistí atá dlite a íoc agus má thaisceann sé ráthaíocht lena gcumhdaítear an phríomhshuim agus an t-ús.
            Féadfaidh oifigeach cuntasaíochta an tSásra bearta a dhéanamh ag pointe ar bith le linn an nós imeachta, más gá, chun leasanna airgeadais an Aontais a chosaint.
            5.5.   Cuntais bhainc “GF01” a bhainistiú
            
            Tugtar de chumhacht d’oifigeach cuntasaíochta an tSásra bainistíocht a dhéanamh ar na cuntais bhainc a úsáidtear chun íocaíochtaí a fhorghníomhú agus ioncam a bhailiú. Tá oifigeach cuntasaíochta an tSásra freagrach as na cistí a thaisctear sna cuntais sin a chosaint.
            Uair sa mhí ar a laghad, ní mór d’oifigeach cuntasaíochta an tSásra a fhíorú gurb ionann na méideanna a chuirtear isteach sa chóras cuntasaíochta agus na méideanna sna cuntais bhainc. Ní mór d’oifigeach cuntasaíochta an tSásra aon difríocht a aimsítear a fhiosrú agus, más gá, an difríocht sin a cheartú.
            
               (1)  Cinneadh Uimh. 1982/2006/CE ó Pharlaimint na hEorpa agus ón gComhairle an 18 Nollaig 2006 maidir le Seachtú Clár Réime an Chomhphobail Eorpaigh le haghaidh gníomhaíochtaí maidir le taighde, forbairt theicneolaíoch agus taisealbhadh (2007-2013) (IO L 412, 30.12.2006, lch. 1).
            
               (2)  Rialachán (AE) Uimh. 1291/2013 ó Pharlaimint na hEorpa agus ón gComhairle an 11 Nollaig 2013 lena mbunaítear Fís 2020 – An Clár Réime um Thaighde agus Nuálaíocht (2014-2020), agus lena n-aisghairtear Cinneadh Uimh. 1982/2006/CE (IO L 347, 20.12.2013, lch. 104).
            
               (3)  Rialachán (AE) 2021/695 ó Pharlaimint na hEorpa agus ón gComhairle an 28 Aibreán 2021 lena mbunaítear Fís Eorpach – an Clár Réime um Thaighde agus um Nuálaíocht, lena leagtar síos a rialacha maidir le rannpháirtíocht agus scaipeadh agus lena n-aisghairtear Rialacháin (AE) Uimh. 1290/2013 agus (AE) Uimh. 1291/2013 (IO L 170, 12.5.2021, lch. 1).
            
               (4)  Rialachán (Euratom) 2021/765 ón gComhairle an 10 Bealtaine 2021 lena mbunaítear Clár Taighde agus Oiliúna an Chomhphobail Eorpaigh do Fhuinneamh Adamhach don tréimhse 2021-2025 lena gcomhlánaítear Fís Eorpach – an Clár Réime um Thaighde agus um Nuálaíocht agus lena leasaítear Rialachán (Euratom) 2018/1563 (IO L 167I, 12.5.2021, lch. 81).
            
               (5)  Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 IO L 193, 30.7.2018, lch. 1.
            
               (6)  Seachas ó chomhghnóthais EUSPA (seachas GSA), EIT.
            
               (7)  Cinneadh C(2018) 5120 final ón gCoimisiún an 3 Lúnasa 2018 maidir le Rialacha Inmheánacha i ndáil le cur chun feidhme bhuiséad ginearálta an Aontais Eorpaigh (rannóg an Choimisiúin Eorpaigh) lena gcur faoi bhráid ranna an Choimisiún, Iarscríbhinn 15 - an Chairt um ghníomhaithe airgeadais, cuid 3 - an Chairt maidir le cúraimí agus freagrachtaí oifigeach cuntasaíochta an Choimisiúin.
            
               (8)  Tuigtear go mbaineann riosca infheistíochta le haghaidh bhuiséad an Aontais le bainistíocht shócmhainní an tSásra, rud lena dtugtar le fios gur féidir do thorthaí infheistíochta a bheith diúltach nó dearfach ag brath ar choinníollacha agus ar iompar an mhargaidh sa todhchaí.
            
               (9)  Seachas Clár FE MSCA.
            
               (10)  Áirítear le gach tagairt do OÍ san Iarscríbhinn seo na hiarrataí íocaíochta a bhaineann leis freisin.
            
               (11)  Áirithíonn comhghnóthais agus comhlachtaí cistiúcháin eile go bhforghníomhaíonn a n-oifigeach cuntasaíochta féin an OÍ.
            
               (12)  Aistríonn GSA, EIT, na comhghnóthais agus comhlachtaí cistiúcháin ábhartha eile na ranníocaíochtaí leis an Sásra go díreach chuig an gcóras cuntasaíochta “GF01”.
            
               (13)  Is é ABAC (Accrual Based Accounting) an t-acrainm atá ar chóras airgeadais TF an Choimisiúin Eorpaigh.
            
               (14)  Sainaithnítear le SAP an modúl cuntasaíochta laistigh de ABAC.
            
               (15)  Socraítear fad na gníomhaíochta sa chomhaontú deontais.
            
               (16)  Mar a shonraítear i Rialachán (AE) 2015/848 ó Pharlaimint na hEorpa agus ón gComhairle an 20 Bealtaine 2015 maidir le nósanna imeachta dócmhainneachta (IO L 141, 5.6.2015, lch. 19).
            
               (17)  Maidir leis an gcomhordaitheoir, cumhdaítear an chuid den mhaoiniú a fuarthas a bhaineann lena chostais féin ach ní chumhdaítear neamhdháileadh na n-íocaíochtaí réamh-mhaoinithe/eatramhacha ar chomhaltaí an chuibhreannais.
            
               (18)  Le haghaidh gníomhaíochtaí F2020 agus FE, más infheidhme faoin gcomhaontú deontais.
            
               (19)  Forálacha maidir le nósanna imeachta inmheánacha chun méideanna is infhaighte a eascraíonn ó bhainistíocht dhíreach a ghnóthú agus fíneálacha, cnapshuimeanna agus íocaíochtaí pionóis a ghnóthú faoi na Conarthaí (Cinneadh C(2018/5119) final an 3 Lúnasa 2018).
            
               (20)  Cinneadh C(2018) 5119 final ón gCoimisiún an 3 Lúnasa 2018 maidir le forálacha nós imeachta inmheánach chun méideanna is infhaighte a eascraíonn ó bhainistíocht dhíreach a ghnóthú agus fíneálacha, cnapshuimeanna agus íocaíochtaí pionóis a ghnóthú faoi na Conarthaí.